Фоча и Фочанке
0001    Бога моле Русијнска господа, 
0002    Да и Бог да у недјељу сунце, 
0003    У недјељу на васкрсеније, 
0004    Да изводе робље на сунашце 
0005    И пред њима сужња Хасан-пашу, 
0006    Да питају што је запамтио 
0007    У свој Босни и Херцеговини. 
0008    Који јесте шехер понајљепши, 
0009    У коме ли најбољи јунаци, 
0010    У коме ли најљепше дјевојке? 
0011    То се они Богу умолише, 
0012    Бог им даде у недјељу сунце, 
0013    У недјељу на васкрсеније, 
0014    Они воде робље на сунашце 
0015    А пред њима сужња Хасан-пашу; 
0016    Још говоре Русијнска господа: 
0017    „Кажи право, сужањ Хасан-пашо! 
0018    „Кажи право, тако био здраво! 
0019    „Који шехер јесте понајљепши 
0020    „У свој Босни и Херцеговини? 
0021    „У коме ли најбољи јунаци? 
0022    „У коме ли најљепше дјевојке?” 
0023    Ал’ говори сужањ Хасан-паша: 
0024    „А Бога ми, Московска господо! 
0025    „У свој Босни и Херцеговини 
0026    „Сарајево шехер понајљепши, 
0027    „А Мостарци најбољи јунаци, 
0028    „А Фочанке најљепше дјевојке: 
0029    „Када дође љетни Ђурђев данак, 
0030    „Ишетају Фочанке дјевојке 
0031    „По башчама, те уфате коло, 
0032    „Обуку се, што најљепше могу, 
0033    „Прип’јевају пјесне свакојаке, 
0034    „Кунем ви се мојом вјером Турском! 
0035    „Ја какве су Фочанке дјевојке, 
0036    „Мамиле би са неба облаке, 
0037    „Камо л’ не би са земље јунаке!” 
0038    Ту бијаше Влајсављевић Јово, 
0039    Још говоре Московска господа: 
0040    „Капетане, Влајсављевић-Јово! 
0041    „Води наске, да Фочу робимо, 
0042    „Да пл’јенимо Фочанке дјевојке!” 
0043    Насмија се капетане Јово, 
0044    Те овако њима одговара: 
0045    „Луди ли сте, Русијнска господо! 
0046    „Залуду су лијепе Фочанке, 
0047    „Није ласно Фочу поробити.” 
0048    Ал’ говори сужањ Хасан-паша: 
0049    „Бре не лудуј, капетане Јово! 
0050    „Фоча равна, не имаде града, 
0051    „Ласно ће ју они поробити.” 
0052    Ал’ говори капетане Јово: 
0053    „Бре не лудуј, сужањ-Хасан-пашо! 
0054    „У Фочи су до три града тврда: 
0055    „Једно Дрина, друго Ћиотина, 
0056    „А трећи је Црни врх планина, 
0057    „Тер се Фочи приступит’ не даду.”

Избор 
 Сабрана дела Вука Караџића, Српске народне пјесме, издање о стогодишњици смрти Вука Стефановића Караџића 1864-1964 и двестогодишњици његова рођења 1787-1987, Просвета. Пјесме јуначке средњијех времена, књига трећа 1846, Београд, 1988., стр. 399-401.

Српске епске народне песме
Збирка народних песама Вук књига трећа